คลังยื้อฟันวินัยขรก.เว้นเก็บภาษีทักษิณ
คลังถ่วงเวลายังไม่ตั้งคณะกรรมการสอบวินัยข้าราชการยกเว้นเก็บภาษีหุ้นทักษิณ
25 ส.ค. 2560

คลังถ่วงเวลายังไม่ตั้งคณะกรรมการสอบวินัยข้าราชการยกเว้นเก็บภาษีหุ้นทักษิณนายสมชัย สัจจพงษ์ ปลัดกระทรวงการคลัง เปิดเผยว่า คลังยังไม่ตั้งคณะกรรมการสอบวินัยร้ายแรงเจ้าหน้าที่และผู้บริหารกรมสรรพากรที่ไม่เก็บภาษีหุ้นจากอดีตนายกรัฐมนตรี นายทักษิณ ชินวัตร เนื่องจากจะให้คณะกรรมการสอบข้อเท็จจริง ที่มีนายยุทธนา หยิมการุณ ผู้ตรวจกระทรวงการคลัง เป็นประธาน สอบข้อเท็จจริงเพิ่มเติม เพื่อให้เกิดความรัดกุมและเป็นธรรมกับ ผู้กล่าวหามากที่สุดสำหรับการติดตามทรัพย์สินอดีตนายกรัฐมนตรี น.ส.ยิ่งลักษณ์ ชินวัตร เพื่อชดใช้โครงการรับจำนำข้าว กระทรวงการคลังได้ดำเนินการต่อเนื่อง แต่ยังไม่มีการส่งรายการทรัพย์สินให้กรมบังคับคดีเพิ่มเติม เนื่องจากต้องการรอให้การตัดสินคดีในสัปดาห์นี้ผ่านไปเสียก่อน สำหรับบัญชีเงินฝาก 12 บัญชี ที่กระทรวงการคลังส่งให้กรมบังคับคดียึดอายัด ไม่สามารถบอกวงเงินได้เนื่องจากเป็นความลับส่วนบุคคลนายยุทธนา กล่าวว่า ที่ผ่านมาได้ส่งผลการสอบข้อเท็จจริงการละเว้นเก็บภาษีหุ้นดังกล่าวให้ปลัดกระทรวงการคลังพิจารณาแล้ว แต่ผู้ที่จะถูกตั้งกรรมการสอบได้ส่งหนังสือขอความเป็นธรรม ทำให้ปลัดกระทรวงการคลังต้องการให้มีการสอบข้อเท็จจริงเพิ่มเติม